Landsrettens kendelse vedrørende påbud om genetablering/forbud mod afbrydelse af levering af strøm, tv- og internetsignal, der går gennem hans ejendom, stadfæstet
Ret: Højesteret (3. instans)
Faggruppe: Civilsag — Forbud og påbud
Sagsemner: Forsyning;

HØJESTERETS KENDELSE
afsagt tirsdag den 4. maj 2021

Sag BS-33546/2020-HJR
(1. afdeling)

Kærende, tidligere Indkærede
(advokat Mads Roikjer, beskikket)

mod

Indkærede, tidligere Kærende
(advokat Dan Terkildsen, beskikket)

I tidligere instanser er afsagt kendelse af Københavns Byret den 30. januar 2020
(BS-88/2020-KBH) og af Østre Landsrets 9. afdeling den 4. juni 2020 (BS-
5280/2020-OLR).

I påkendelsen har deltaget fem dommere: Thomas Rørdam, Vibeke Rønne, Lars
Hjortnæs, Oliver Talevski og Ole Hasselgaard.

Kæremålet har været mundtligt forhandlet.

Påstande
Kærende, tidligere Indkærede, har påstået frifindelse.

Indkærede, tidligere Kærende, har påstået stadfæstelse.

Supplerende sagsfremstilling
I vedtægterne for Indkærede, tidligere Kærende vedtaget af generalforsam-lingen
den 27. marts 2017 er der i §§ 1-4 følgende bestemmelser:



2

”§ 1. FORMÅL
Foreningens formål er at varetage fælles interesser for ejere og anparts-ejere
af byggeforeningshusene i Vej 2, Vej 1, Vej 3 og hjørneejendommene ved
Vej 4.

§ 2. MEDLEMSKAB
Enhver ejer eller anpartsejer inden for grundejerforeningens område har
pligt til at være medlem af grundejerforeningen, så længe den pågæl-dende
ejendom modtager el og/eller vand og/eller fællesantenne/kabel-tv fra fælles
forsyningsledninger, som anlægges og vedligeholdes af grund-
ejerforeningens midler.

§ 3. FÆLLESINSTALLATIONER GENERELT
Grundejerforeningen er forpligtet til at udbedre skader på fælles el-, vand-
og antenneforsyningsledninger, dersom udbedringen ikke påhviler andre
instanser. Grundejerforeningen skal endvidere afholde udgifter til retable-
ring efter opgravning i gårdarealet. Det forudsættes, at grundejerforenin-
gens bestyrelse underrettes hurtigst muligt med henblik på arbejdets ud-
førelse. Til de fælles forsyningsledninger hører afgreningsinstallationer til
private stikledninger. Skader på private stikledninger herunder interne
antennefordelingsanlæg omfattes ikke af grundejerforeningens udbed-
ringspligt, ligesom skader på bygningsdele eller inventar forudsættes
dækket af egen bygningsforsikring.

§ 4. ANDRE INSTALLATIONER
Skader på fjernvarmeledninger, kloak- og/eller andre afløbsledninger er
grundejerforeningen uvedkommende.”

Anbringender
Kærende, tidligere Indkærede har supplerende anført navnlig, at landsrettens
kendelse i strid med gældende ret antager, at der kræves et gavemoment for, at
gæsteprincip-pet finder anvendelse. Gæsteprincippet kan også finde anvendelse,
hvis et ve-derlag ikke modsvarer den byrde, som en ledning medfører for
arealejeren, og et gaveelement kan derfor ikke anses som et krav for anvendelse
af princippet, men indgår alene som et moment ved vurderingen af, om
gæsteprincippet er fraveget. Det forhold, at ledningsførelsen tjener
Grundejerforeningens fælles in-teresser, ændrer herefter ikke ved, at
gæsteprincippet finder anvendelse.

Indkærede, tidligere Kærende har supplerende anført navnlig, at installa-tionerne
har karakter af fællesledninger, og at de derfor ikke er omfattet af gæ-
steprincippets anvendelsesområde. Det er uden betydning, at Kærende, tidligere
Indkærede ef-terfølgende har etableret sin egen strømforsyning. Gæsteprincippet
er et udslag



3

af, at en ledningsejer får en vederlagsfri formuefordel ved at kunne placere en
ledning på en ejendom, uden at ejendommens ejer har en selvstændig interesse i
det.

Højesterets begrundelse og resultat
Sagen angår, om betingelserne er opfyldt for, at der efter anmodning fra
Indkærede, tidligere Kærende bliver meddelt påbud og forbud over for Kærende,
tidligere Indkærede med henblik på at sikre, at der fortsat bliver leveret strøm
samt tv- og internetsignal til en række andre ejendomme fra de ledninger, der går
gennem hans ejendom.

Grundejerforeningens formål er at varetage fælles interesser for ejere og an-
partsejere af byggeforeningshusene i Vej 2, Vej 1, Vej 3 og hjørneejendommene
ved Vej 4. Enhver ejer eller an-partsejer inden for foreningens område har pligt til
at være medlem, så længe den pågældende ejendom modtager el, vand,
fællesantenne eller kabel-tv fra
fælles forsyningsledninger, der anlægges  og vedligeholdes af foreningens mid-
ler. I vedtægterne er det desuden fastsat, at Grundejerforeningen er forpligtet til 
at udbedre skader på fælles el-, vand- og antenneforsyningsledninger, hvis ud-
bedringen ikke påhviler andre. 

I overensstemmelse med Grundejerforeningens vedtægter må den kabelføring til
strøm samt tv- og internetsignal, der er på Kærende, tidligere Indkæredes
ejendom, antages at være udført i fælles interesse for Grundejerforeningens
medlemmer, og Kærende, tidligere Indkærede har som medlem også mulighed for
at have nytte af de fælles lednin-ger.

Højesteret tiltræder, at det må formodes, at de omhandlede ledninger, der er ført
gennem den ejendom, som Kærende, tidligere Indkærede ejer, oprindeligt blev
anbragt med den daværende ejers indforståelse. Landsretten har efter en samlet
vurde-ring af sagens oplysninger fundet det sandsynliggjort, at Kærende, tidligere
Indkærede ved sin overtagelse af ejendommen i 1997 var bekendt med de fælles
installationer, her-under kabelføringen af strøm mv. til de øvrige ejendomme. Der
er for Højeste-ret ikke fremkommet oplysninger, der giver grundlag for at nå til
en anden vur-dering.

På den baggrund finder Højesteret, at det er sandsynliggjort, at Grundejerfor-
eningen har ret til at have de fælles ledninger anbragt på hans ejendom. Høje-
steret finder desuden, at det er sandsynliggjort, at Kærende, tidligere Indkærede
alene har ret til at kræve de fælles ledninger flyttet, hvis de bliver omlagt til en
anden place-ring på hans ejendom, hvorfra de fortsat vil kunne forsyne de andre
ejendomme med strøm samt tv- og internetsignal, og hvis han afholder de hermed
for-



4

bundne udgifter. Dette gælder efter Højesterets opfattelse, selv om han måtte
vælge ikke at benytte de fælles ledninger og dermed efter vedtægternes ordlyd
ikke vil have pligt til at være medlem af Grundejerforeningen.

Kærende, tidligere Indkærede har med henvisning til gæsteprincippet gjort
gældende, at han vil være berettiget til at afbryde strømforsyningen mv. gennem
de fælles led-ninger. Som anført i bl.a. Højesterets dom af 19. maj 2015 (UfR
2015.2854) er gæ-steprincippet betegnelsen for en udfyldende regel, der finder
anvendelse i til-fælde, hvor der uden vederlag er givet tilladelse til at anbringe en
ledning på en ejendom. Reglen indebærer, at ledningsejeren som ”gæst” skal
bekoste led-ningsarbejder, der er nødvendiggjort af arealejerens ændrede
benyttelse af det areal, hvor ledningen er anbragt. Højesteret finder, at
gæsteprincippet ikke gæl-der i den foreliggende situation, hvor der er tale om
Grundejerforeningens fæl-les ledninger.

Højesteret tiltræder herefter, at det må anses for sandsynliggjort, at Kærende,
tidligere Indkæredes afbrydelse af strøm samt tv- og internetsignal strider mod
grundejerfor-eningsmedlemmernes ret, jf. retsplejelovens § 413, nr. 1. Desuden
tiltrædes det, at også de øvrige betingelser i retsplejelovens § 413 er opfyldt, og at
lovens § 414 ikke er til hinder for at meddele påbud og forbud. Der er ikke
grundlag for at ændre landsrettens fastsættelse af en sikkerhed på 25.000 kr. jf.
retsplejelo-vens § 415, stk. 2, jf. stk. 1.

Højesteret stadfæster herefter landsrettens kendelse.

Ingen af parterne, som begge har fri proces for Højesteret uden retshjælpsdæk-
ning, skal betale sagsomkostninger for Højesteret til den anden part eller til
statskassen.

THI BESTEMMES:

Landsrettens kendelse stadfæstes.

Ingen af parterne skal betale sagsomkostninger for Højesteret til den anden part
eller til statskassen.